འོན་ཀྱང་།གསང་སྔགས་ཀྱི་རྒྱུད་གསར་རྙིང་རྣམས་སུ་ཚིག་ཟུར་མི་འདྲ་བ་ཙམ་མ་གཏོགས་དོན་འདྲ་བ་གཅིག་མིན་དུ་མར་བྱུང་སྟེ།རྒྱ་གར་གྱི་མཁན་པོ་ག་ཡ་དྷ་ར་དང་།ལོཙྪ་བ་དགེ་སློང་ཤཱཀྱ་ཡེ་ཤེས་གཉིས་ཀྱིས་བསྒྱུར་བའི་དཔལ་སྟོབས་པོ་ཆེའི་རྒྱུད་ཀྱི་རྒྱལ་པོ་སྡེ་པར་བཀའ་འགྱུར།རྒྱུད་འབུམ།༼ག༽ལྡེབ་༢༡༦སྲིབ་ཕྲེང་༦པ་ལས།བསྲེགས་བཅད་བདར་བའི་གསེར་བཞིན་དུ།།ཡོངས་སུ་བརྟགས་ནས་ང་ཡི་བཀའ།།བླང་བར་བྱ་ཡི་མོས་པ་འམ།།གཞན་གྱིས་མཁས་པ་འཇུག་མི་བྱ།།ཞེས་དང་།གུ་ཧྱ་གསང་བ་དང་འབྲོག་མིས་བསྒྱུར་བའི་སྔ་འགྱུར་མ་མོའི་ལམ་རྒྱུད་ལུང་སྡེ་པར་རྙིང་རྒྱུད།༼ཟ༽ལྡེབ་༣༠༤སྲིབ་ཕྲེང་༥པ་ལས།དཔའ་བོ་དག་གམ་རིག་འཛིན་གྱིས།།བསྲེག་བཅད་བརྡར་བའི་གསེར་བཞིན་དུ།།ཡོངས་སུ་བརྟགས་ནས་མ་མོའི་ལམ།།བླང་བར་བྱ་ཡི་མོས་པ་འམ།།དད་པ་ཙམ་གྱིས་འཇུག་པ་མིན།།ཞེས་དང་།ཡང་སྔ་འགྱུར་གྱི་རྒྱུད་ཤྲཱི་སིངྷ་དང་།བཻ་རོ་ཙ་ནས་བསྒྱུར་བའི་བྱང་ཆུབ་ཀྱི་སེམས་ཀྱི་མན་ངག་རིན་པོ་ཆེའི་ཕྲེང་བ་བང་མཛོད་འཕྲུལ་གྱི་ལྡེ་མིག་ཅེས་བྱ་བ་སྡེ་པར་རྙིང་རྒྱུད།༼ཆ༽ལྡེབ་༡༦༡ཉིན་ཕྲེང་༥པ་ལས།ཁྱོད་ལ་སོགས་པའི་འཁོར་རྣམས་ཀྱིས།།བསྲེགས་བཅད་བརྡར་བའི་གསེར་བཞིན་དུ།།ཡོངས་སུ་བརྟགས་ལ་ང་ཡི་བཀའ།།བླང་བར་བྱ་ཡི་གུས་ཕྱིར་མིན།།ཞེས་གསུངས་ཡོད་ལ།གོང་གི་འཕྲུལ་ལྡེའི་ལུང་འདིའི་རྐང་པ་དང་པོ་དང་།རྐང་པ་གསུམ་པའི་ཡོངས་སུ་ཞེས་པ་མ་གཏོགས་ཡོངས་གྲགས་ཀྱི་ལུང་དེ་དང་འདྲ་བ་ཡིན་ནོ།།